Beurtkrag deur die nag, môre weer toegepasArgieffoto (Foto: baptisteh, Pixabay) Beurtkrag sal deur die nag Maandag en weer Dinsdag toegepas word. Eskom het in ŉ verklaring gesê hy sal vandag voortgaan om fase 4-beurtkrag tot 23:00 toe te pas. Van 23:00 af sal fase 2-beurtkrag tot 09:00 Dinsdagoggend toegepas word waarna dit weer na fase 4-beurtkrag sal oorskakel tot 23:00 Dinsdagaand. Volgens die kragvoorsiener word beurtkrag genoodsaak weens ŉ tekort aan opwekkingskapasiteit. Fase 4-beurtkrag is volgens Eskom egter geen rede tot paniek nie aangesien die kragnetwerk “doeltreffend beheer” word. “Tydens fase 4-beurtkrag word daar steeds in 80% van die land se vraag na elektrisiteit voorsien.” Eskom het egter geen ander opsie as om beurtkrag vir die volgende vier dae toe te pas nie weens ŉ tekort aan opwekkingskapasiteit. Dit is weens ŉ kombinasie van faktore, waaronder ŉ dieseltekort by kragstasies, die verlies van agt opwekkingseenhede by steenkoolkragstasies en twee kraglyne van die Cahora Bassa- hidroëlektriese skema in Mosambiek wat weens sikloon Idai afgesny is. Volgens die kragvoorsiener werk sy instandhoudingspanne onverpoos om opwekkingseenhede weer tot die kragnetwerk te voeg. Waar kry ek my beurtkragskedule? Indien Eskom jou elektrisiteit verskaf, kan jy jou beurtkragskedule kry deur www.loadshedding.eskom.co.za te besoek of 0860 037 566 te skakel. Indien ŉ munisipaliteit jou elektrisiteit voorsien, kan jy die volgende webwerwe besoek of inbelsentrums skakel. City Power (Johannesburg): www.citypower.co.za of 086 056 2874 Ekurhuleni (Oos-Rand, Gauteng): www.ekurhuleni.gov.za of 086 054 3000 Tshwane Metro (Pretoria): www.tshwane.gov.za of 012 358 9999 eThekwini (Durban en omliggend): www.durban.gov.za of 080 131 3111 Stad Kaapstad: www.capetown.gov.za of 086 010 3089 Nelson Mandelabaai: www.nelsonmandelabay.gov.za of 041 506 5555 Polokwane (Limpopo): www.polokwane.gov.za of 015 290 2490 eMalahleni (Witbank en omliggend): www.emalahleni.gov.za of 013 690 6911 Umhlathuze: www.umhlathuze.gov.za of 080 022 2827